**«Όλοι για τη νίκη»**

**Πρόσωπα**

1. Γιαγιά
2. Μητέρα
3. Παιδιά: Βασίλης, Μυρτώ, Παναγής

**Σκηνή 1**

(Βρισκόμαστε σε ένα χωριό της Ηπείρου τον χειμώνα του 1940-1941. Σ΄ ένα από τα σπίτια του χωριού δύο αδέρφια, ο Βασίλης και η Μυρτώ, ετοιμάζουν ένα κιβώτιο με προμήθειες για τους φαντάρους.)

Βασίλης: Ευτυχώς καταφέραμε και μαζέψαμε μπόλικα.Σκέψου χαρά που θα

κάνουν οι στρατιώτες μας όταν τα πάρουν.

Μυρτώ: Ξέρεις τι λέω Βασίλη; Μαζί με τις κονσέρβες, αυτή τη φορά σκέφτομαι να βάλω κι ένα γράμμα.

Βασίλης: Γράμμα; Για ποιον;

Μυρτώ: Μα για όλους τους στρατιώτες μας, Αυτούς που για μήνες τώρα στα βουνά της Πίνδου πολεμούν για μας. Το ‘χω κιόλας έτοιμο. (Το βγάζει από τον κόρφο της).

Βασίλης: Και τι τους γράφεις;

(Βγάζει το γράμμα και το διαβάζει.)

Μυρτώ: «Αγαπημένοι μας φαντάροι, θέλουμε να ξέρετε πως είμαστε περήφανοι για σας. Με πόση αγωνία περιμένουμε να μάθουμε τα νέα σας από το μέτωπο και με πόσο καμάρι ακούμε για τις επιτυχίες σας. Παρακαλάμε την Παναγίτσα να είναι φύλακας στο πλευρό σας.»

Βασίλης: Λες αυτό το γράμμα σου, να φτάσει και στα χέρια του πατέρα;

Μυρτώ: Θα το ‘θελα. Είναι, όμως, τόσοι πολλοί οι στρατιώτες μας. Μα, τι σημασία έχει; Ο καθένας τους πολεμά για όλους μας.

Βασίλης: Κι είναι τόσο βαρύς ο χειμώνας φέτος. Χτες στην εκκλησία, λέγανε για τον Δήμο, τον γιο της κυρά-Χάιδως. Γύρισε απ’ το μέτωπο με πρησμένα τα πόδια από το κρύο.

Μυρτώ: Κρυοπαγήματα μας τα ΄πε η δασκάλα. Πονάνε το ίδιο με τις σφαίρες των Ιταλών, ίσως και περισσότερο.

(Μπαίνει η γιαγιά κουτσαίνοντας ελαφρά, με ένα ζευγάρι κάλτσες στο χέρι.)

Γιαγιά: Γέμισε το κιβώτιο; Έχω έτοιμο άλλο ένα ζευγάρι κάλτσες για τους φαντάρους μας.

Βασίλης: Έννοια σου, γιαγιά μου, κι έχει χώρο ακόμα το κουτί.

Μυρτώ: Όρεξη μόνο να ‘χεις να πλέκεις.

Γιαγιά: Άμα με βοηθάς, Μυρτώ μου, στο ξύσιμο του μαλλιού, είμαι ικανή να κάθομαι με τις ώρες στο πλέξιμο. Για τα παλικάρια μας, χαλάλι η κούραση. Είχαμε κανένα νέο;

Βασίλης: Το ραδιόφωνο στο καφενείο έλεγε για κάτι αεροπορικές επιδρομές εδώ στα μέρη μας.

Μυρτώ: Κι η μητέρα λείπει απ’ το πρωί. Με την κυρά-Διαμάντω και τη Γιώργαινα, ανέβηκαν στο βουνό για να πάρουν πυρομαχικά στον στρατό μας.

Βασίλης: Εγώ και ο φίλος μου ο Παναγής φορτώσαμε τις κάσες στα μουλάρια.

Γιαγιά: Θα ‘πρεπε να είχαν γυρίσει. Άργησαν πολύ.

Μυρτώ: Δύσκολο ν ‘ανεβαίνεις το βουνό και να βουλιάζουν τα πόδια σου στο χιόνι.

Γιαγιά: Δύσκολο, μα τι δεν θα ‘δινα να ανέβαινα πάλι το βουνό, μα εκείνο το βόλι με σακάτεψε, δεν μπορώ πια.

Μυρτώ: Κι εδώ, όμως, κανείς θαύματα, γιαγιά μου. Μπορεί να σου πλήγωσαν το πόδι οι εχθροί, αλλά τα χέρια σου έχουν πλέξει δεκάδες φανέλες και κάλτσες για τα παλικάρια μας.

Γιαγιά: Καθένας παιδί μου οφείλει όπως μπορεί να βοηθήσει. Όλοι μαζί θα ελευθερώσουμε την πατρίδα μας.

**Τέλος**